b'\n_START_ARTICLE_\nDimitrie Negru\n_START_SECTION_\nFamilia\n_START_PARAGRAPH_\nA fost al doilea dintre cei doi copii ai institutorului Avram Negru \xc8\x99i a so\xc8\x9biei acestuia Elena, n\xc4\x83scut\xc4\x83 Dimitrescu. Primul copil a fost scriitoarea Natalia Negru. Mama lor se tr\xc4\x83gea dintr-o veche familie de r\xc4\x83ze\xc8\x99i moldoveni din \xc8\x9binutul Tecuciului.\n_START_SECTION_\nStudii\n_START_PARAGRAPH_\nA urmat liceul la Gala\xc8\x9bi. Student \xc8\x99i absolvent al Facult\xc4\x83\xc8\x9bii de Medicin\xc4\x83 din Bucure\xc8\x99ti. Preparator \xc8\x99i apoi asistent al profesorului Paul Petrini la Institutul de anatomie din Bucure\xc8\x99ti. Extern, intern \xc8\x99i apoi medic secundar la Eforia spitalelor civile din Bucure\xc8\x99ti sub conducerea profesorului Nanu-Muscel. Specializat \xc3\xaen radiologie la Bucure\xc8\x99ti, Viena (colaborare cu prof. dr. G. Holtzknecht), Berlin (colaborare cu prof. dr. M. Levy-Dorn), Paris (colaborare cu profesorii A, Becl\xc3\xa9re \xc8\x99i A. Bordet).\n_START_SECTION_\nActivitate profesional\xc4\x83 \xc8\x99i didactic\xc4\x83\n_START_PARAGRAPH_\n\xc3\x8en 1919 profesor agregat la Cluj. Din 1923 profesor titular la Facultatea de Medicin\xc4\x83 din Cluj. Aici \xc3\xaenfiin\xc8\x9beaz\xc4\x83 prima Catedr\xc4\x83 de radiologie medical\xc4\x83 din Rom\xc3\xa2nia. Prodecan al Facult\xc4\x83\xc8\x9bii de medicin\xc4\x83 \xc8\x99i farmacie din Cluj \xc3\xaentre 1919 \xc8\x99i 1920; decan \xc3\xaentre 1923 \xc8\x99i 1924. \xc3\x8enfiin\xc8\x9beaz\xc4\x83 \xc3\xaen 1923 Institutul de radiologie din Cluj, \xc3\xaen care a organizat pentru prima dat\xc4\x83 \xc3\xaen Rom\xc3\xa2nia, studii postuniversitare. \xc3\x8empreun\xc4\x83 cu prof. Iuliu Moldovan este ini\xc8\x9biatorul Institutului pentru studiul \xc8\x99i profilaxia cancerului, \xc3\xaenfiin\xc8\x9bat \xc3\xaen 1929, primul din Rom\xc3\xa2nia. Ini\xc8\x9biator al Societ\xc4\x83\xc8\x9bii de radiologie din Cluj. Viceprimar al Clujului pentru probleme de s\xc4\x83n\xc4\x83tate. Inspector general de radiologie pentru Transilvania, p\xc3\xa2n\xc4\x83 \xc3\xaen 1940. Dup\xc4\x83 ocuparea Clujului, \xc3\xaenainte de \xc3\xaenceputul r\xc4\x83zboiului, a plecat, \xc3\xaempreun\xc4\x83 cu Facultatea de medicin\xc4\x83 la Sibiu. Din 1951 p\xc3\xa2n\xc4\x83 \xc3\xaen 1955 profesor de radiologie la Institutul de medicin\xc4\x83 \xc8\x99i farmacie din Ia\xc8\x99i. \xc3\x8en acela\xc8\x99i timp director al Institutului oncologic din Ia\xc8\x99i. Profesorul Dimitrie Negru a fost un om de aleas\xc4\x83 cultur\xc4\x83, om de spirit, poliglot, autor de \xc3\xaencerc\xc4\x83ri literare, meloman rafinat. El a f\xc4\x83cut efortul de a lega medicina de cele mai noi descoperiri ale matematicii \xc8\x99i fizicii. A murit de leucemie, de care a suferit ca urmare a expunerii repetate la efectul razelor Roentgen, la 9 martie 1955, la Cluj.\n_START_SECTION_\nCuv\xc3\xa2ntul rostit de profesorul doctor Traian Vasculescu la \xc3\xaenmorm\xc3\xa2ntarea lui Dimitrie Negru\n_START_PARAGRAPH_\nPrieteni \xc3\xaentrista\xc8\x9bi ai bunului nostru profesor Negru, ne desp\xc4\x83r\xc8\x9bim ast\xc4\x83zi \xc3\xaenc\xc4\x83 de unul dintre marii \xc3\xaenainta\xc8\x99i ai \xc8\x99coalei de medicin\xc4\x83 din Cluj. Profesorul Negru a avut cinstea s\xc4\x83 se situeze \xe2\x80\x93 prin omenia sa \xe2\x80\x93 prin munc\xc4\x83, prin capacitatea \xc8\x99i realiz\xc4\x83rile sale, \xc3\xaen r\xc3\xa2ndul marilor creatori ai \xc8\x99colii medicale a Clujului. Ironia soartei a avut grij\xc4\x83 s\xc4\x83 consfin\xc8\x9beasc\xc4\x83 valoarea deosebit\xc4\x83 a profesorului Negru, prin lovitura nedreapt\xc4\x83 \xc8\x99i inutil\xc4\x83 pe care ignoran\xc8\x9ba \xc8\x99i invidia i-au dat-o \xc3\xaen pline culmi a ascensiunii sale \xc8\x99tiin\xc8\x9bifice \xc8\x99i profesionale. Dar adev\xc4\x83rul \xc8\x99i juste\xc8\x9bea au triumfat \xc3\xaen ultimii ani ai vie\xc8\x9bii sale prin recunoa\xc8\x99terea nedrept\xc4\x83\xc8\x9bii, prin recunoa\xc8\x99terea meritelor \xc8\x99i valorii sale, sub forma rechem\xc4\x83rii meritorii la locuri de cea mai \xc3\xaenalt\xc4\x83 r\xc4\x83spundere \xc3\xaen domeniul radiologiei: ca profesor, ca sf\xc4\x83tuitor al Ministerului S\xc4\x83n\xc4\x83t\xc4\x83\xc8\x9bii, ca premiant al Academiei. Profesorul Negru a fost un mare om, cinstit \xc8\x99i modest. Eu \xc8\x99tiu c\xc4\x83 profesorul Negru ar fi dorit ca aceast\xc4\x83 desp\xc4\x83r\xc8\x9bire s\xc4\x83 fie t\xc4\x83cut\xc4\x83 \xc8\x99i sincer\xc4\x83, a\xc8\x99a cum a fost \xc3\xaentreaga sa via\xc8\x9b\xc4\x83. Adev\xc4\x83ratele sentimente sunt acelea care nu se exteriorizeaz\xc4\x83 la r\xc4\x83sp\xc3\xa2ntia drumurilor. Profesorul Negru a \xc3\xaen\xc8\x9beles \xc8\x99i a tr\xc4\x83it acest adev\xc4\x83r. Dac\xc4\x83 \xc3\xaenfr\xc3\xa2ng aceast\xc4\x83 dorin\xc8\x9b\xc4\x83 a omului pe care l-am cunoscut de aproape, de-alungul a 25 de ani, este pentru c\xc4\x83 o revolt\xc4\x83 \xc8\x99i o nevoie intern\xc4\x83 ma oblig\xc4\x83 s\xc4\x83 \xc3\xaencerc s\xc4\x83 a\xc8\x99ez exemplul profesorului Negru \xc3\xaen adev\xc4\x83rata sa lumin\xc4\x83, \xc3\xaen fa\xc8\x9ba acelor tineri elevi de ast\xc4\x83zi \xc8\x99i de m\xc3\xa2ine ai \xc8\x99coalei de radiologie a profesorului Negru, \xc3\xaen fa\xc8\x9ba acestor elevi, care nu l-au cunoscut \xc8\x99i care nu \xc8\x99tiu c\xc4\x83 sunt \xc8\x99i vor fi \xc3\xaenc\xc4\x83 mult timp de acum \xc3\xaenainte, elevi ai profesorului Negru. Din 1919 \xc8\x99i p\xc3\xa2n\xc4\x83 acum 8 ani \xe2\x80\x93 ca profesor de radiologie \xe2\x80\x93 din nimic, cu prea pu\xc8\x9bin sprijin oficial, cu str\xc4\x83duin\xc8\x9b\xc4\x83 \xc8\x99i sacrificii personale enorme, profesorul Negru a creat o societate de radiologie la Cluj, \xc8\x99coala de radiologie a Ardealului \xe2\x80\x93 a\xc8\x99 \xc3\xaendr\xc4\x83zni s\xc4\x83 spun: prima \xc8\x99coal\xc4\x83 modern\xc4\x83, organizat\xc4\x83, de radiologie, a \xc8\x9b\xc4\x83rii. Ca inspector general de radiologie pentru Ardeal, profesorul Negru a creat, a organizat \xc8\x99i a perfec\xc8\x9bionat cadre \xc8\x99i servicii de radiologie pentru \xc3\xaentreg Ardealul. Ast\xc4\x83zi, \xc3\xaen toate col\xc8\x9burile \xc8\x9b\xc4\x83rii, numele profesorului Negru este impus \xc8\x99i recunoscut prin elevii s\xc4\x83i, este respectat de to\xc8\x9bi radiologii \xc8\x9b\xc4\x83rii noastre, a\xc8\x99a cum a fost \xc8\x99i de mul\xc8\x9bi mari radiologi disp\xc4\x83ru\xc8\x9bi ai \xc8\x9b\xc4\x83rilor str\xc4\x83ine, este impus \xc8\x99i recunoscut drept numele p\xc4\x83rintelui Radiologiei moderne \xc8\x99i organizate a \xc8\x9b\xc4\x83rii noastre. Nu voi ar\xc4\x83ta opera \xc8\x99tiin\xc8\x9bific\xc4\x83, nici marile calit\xc4\x83\xc8\x9bi de pedagog \xc8\x99i medic ale profesorul Negru. Oamenii de bun\xc4\x83 credin\xc8\x9b\xc4\x83 dintre colegii s\xc4\x83i \xc8\x99i dintre elevii s\xc4\x83i mai vechi le cunosc. Cei tineri le \xc3\xaen\xc8\x9beleg din tratatele sale, din metodele sale devenite clasice, din noile sale metode de cur\xc3\xa2nd premiate \xc8\x99i r\xc4\x83sp\xc3\xa2ndite de Academia noastr\xc4\x83. Exemplul Omului care a fost profesorul Negru merit\xc4\x83 s\xc4\x83 r\xc4\x83m\xc3\xa2n\xc4\x83 ca \xc3\xaendreptar \xc8\x99i conselior pentru genera\xc8\x9biile de azi \xc8\x99i de m\xc3\xa2ine, de tinerii medici radiologi. Modestia sa exagerat\xc4\x83 \xc3\xaen care \xc8\x99i-a \xc3\xaembr\xc4\x83cat opera sa de crea\xc8\x9bie; st\xc4\x83p\xc3\xa2nirea de sine care-i permitea, \xc3\xaen cele mai grele momente ale vie\xc8\x9bii sale s\xc4\x83 produc\xc4\x83 cele mai mari opere ale sale; calmul sub care rare ori am \xc3\xaentrez\xc4\x83rit revolt\xc4\x83 \xc8\x99i \xc3\xaen acela\xc8\x99i timp mila \xc8\x99i comp\xc4\x83timirea pentru ignoran\xc8\x9ba \xc8\x99i reaua credin\xc8\x9b\xc4\x83 a celor mici; dar mai presus de toate, sacrificiul vie\xc8\x9bii sale, at\xc3\xa2t de mascat de t\xc4\x83cerea \xc8\x99i calmul s\xc4\x83u. Acesta este pentru noi, portretul profesorului Negru. Sl\xc4\x83biciunile profesorului Negru erau aspectul marilor sale calit\xc4\x83\xc8\x9bi: prea bun, prea \xc3\xaen\xc8\x9beleg\xc4\x83tor, prea iert\xc4\x83tor. Du\xc8\x99manii marilor valori modeste \xc8\x99i t\xc4\x83cute au g\xc4\x83sit \xc3\xaen ele pretexte \xc8\x99i posibilit\xc4\x83\xc8\x9bi \xc8\x99i au lovit de multe ori \xc3\xaen profesorul Negru. Consecvent, t\xc4\x83cut \xc8\x99i modest profesorul Negru suferea \xc8\x99i apoi se stingea \xc3\xaencet \xc8\x99i calm, victim\xc4\x83 a profesiunii sale, victim\xc4\x83 a marilor sale calit\xc4\x83\xc8\x9bi, victim\xc4\x83 a bun\xc4\x83t\xc4\x83\xc8\x9bii sale. Pentru noi, elevii s\xc4\x83i, at\xc3\xa2t timp, c\xc3\xa2t va fiin\xc8\x9ba \xc8\x99coala de radiologie din Cluj, figura profesorului Negru va fi: exemplu de munc\xc4\x83, de cinste, de modestie, de sacrificiu, exemplu de om. Pentru noi profesorul Negru este adev\xc4\x83ratul erou na\xc8\x9bional al sacrificiului profesional, un erou al muncii medicale, un erou al devot\xc4\x83rii pentru binele celor mul\xc8\x9bi. \xc3\x8en numele radiologilor de pretutindeni din aceast\xc4\x83 \xc8\x9bar\xc4\x83, rug\xc4\x83m pe conduc\xc4\x83torii institu\xc8\x9biilor medico-farmaceutice din Cluj \xc8\x99i Ia\xc8\x99i s\xc4\x83 intervin\xc4\x83 pe l\xc3\xa2ng\xc4\x83 conduc\xc4\x83torii ministerului S\xc4\x83n\xc4\x83t\xc4\x83\xc8\x9bii pentru ca marea valoare \xc8\x99i marile reliz\xc4\x83ri ale profesorului Negru s\xc4\x83 fie recunoscute oficial, post mortem. Ar fi o cinstire pe care \xc8\x9bara \xc8\x99i-ar aduce-o sie \xc3\xaens\xc4\x83\xc8\x99i. Ar fi cea mai \xc3\xaen\xc8\x9beleapt\xc4\x83 lec\xc8\x9bie de educa\xc8\x9bie pentru medicii no\xc8\x99tri tineri, pentru studen\xc8\x9bii no\xc8\x99tri, pentru poporul nostru.'